Ek is Quinton – staan op teen die dwang om te buig(Foto: @OfficialCSA/Twitter) Hoe drakonies kan ŉ werkgewer wees? Jy moet glo wat ék glo. Jy moet dink wat ék dink. Jy moet doen wat ék sê, en jy moet kniel voor dit waarin ék glo. Stel jou voor dit word die Suid-Afrika waarin ons leef. Voor jy by jou werksplek se deur instap, moet jy eers buig voor dít waarin die werkgewer glo. Dit is drakoniese voorskrifte van bo. Dit is Krieket Suid-Afrika (KSA). Versoening en eenheid sal afgedwing word – versoening, soos hoe ék glo dit moet wees, en eenheid in dit wat ék dink. Doen dan soos ék sê. As jy dit nie glo, dink en doen nie, is jy nie een van ons nie en moet daar van jou ontslae geraak word. Jou glo, dink en doen, en dan ook jy, word weggevat. Kniel, en as jy nie kniel soos ons sê jy moet kniel nie, is jy ŉ rassis. Jy is boos en die bose moet uitgewis word. Daar is geen ruimte om jou glo te glo, jou dink te dink of jou doen te doen nie. Die gekniel is nie ŉ onskuldige gebaar nie. Dit is in die Black Lives Matter (BLM)-ideologie gewortel. Dit is nie net ŉ mooi lalaland-idee van liefde en lewe nie. Dit is ŉ harde, linkse, revolusionêre, ontwrigtende ideologie. Dit het selfs meer as ŉ ideologie geword. Dit het ŉ nuwe soort godsdiens geword. Dit troef alles, selfs die Grondwet. Dit is ŉ hoër reg. Jou vryheid van uitdrukking, geloof en selfs godsdiens word vir die BLM-godsdiens geoffer. Die koning vaardig ŉ dekreet uit. Buig en neem aan die godsdienstige ritueel deel – anders word jy in die vuuroond gegooi. KSA dink sy mag oor spelers is onbeperk. KSA sien homself as gedienstig aan die regerende ideologie en ŉ nuwe, verwronge wêreldgodsdiens. Ironies genoeg is KSA ook slawe. Hulle het hul eie vryheid verloor. KSA se edele opdrag is nou om almal tot sy gevonde radikale godsdiens te bekeer. Kniel of … Dit is nie ŉ Suid-Afrika wat ek wil hê nie. Dit is juis die tipe Suid-Afrika wat ons moet verhoed. Dit is ŉ gevaarlike Suid-Afrika. Dit is ŉ totalitêre Suid-Afrika. Hierdie voorval is nie ŉ geringe kwessie nie. Vandag is dit krieket, môre is dit die skool, oormôre is dit jou werk. Vandag is dit Quinton, môre is dit jy. Dwang om die knie te buig, vir wat ook al en hoe ook al, is verkeerd. Dit gaan dus nie net oor Quinton nie, dit gaan oor jou, dit gaan oor my, dit gaan oor ons en ons kinders. Solidariteit sal enige werknemer wat deur sy of haar werkgewer gedwing word om die knie voor wat ook al te buig, verteenwoordig om hierdie waansin stop te sit. Ons is ook bereid om Quinton of enige ander speler in ŉ geskil met hul werkgewer te verteenwoordig. Geen werknemer mag op so ŉ wyse uit sy of haar regte geboelie word nie. Dankie Quinton, jy was dapper en het die gekheid van die direktiewe uitgewys. Jy het nie gekniel nie, jy het opgestaan. Jy het jou nie laat dwing nie. Jy het die belangrikheid van die ander Suid-Afrika, waar ons vry is om te glo, te dink en te doen, beklemtoon. Ek is Quinton.